**KÖZZÉTÉTEL: 2023. JÚLIUS 24. 10:00h ÓRAKOR**

**A Ford bemutatja az új generációs Nugget lakóautót, amely nemcsak intelligensebb és sokoldalúbb, hanem elektromos hajtással is megrendelhető**

* Az új generációs Nugget a Ford legújabb technológiáit kínálja: fejlett konnektivitást, kiváló vezetési élményt és csekély széndioxid-kibocsátású hajtásláncokat, köztük a PHEV hajtást is
* A vadonatúj Nugget nemcsak járműként, hanem prémium lakóautóként is fejlettebb lett
* A Ford márkakereskedésekben mostantól megrendelhető új Nugget vásárlói továbbra is élvezhetik a népszerű ‘többzónás’ lakótér-kialakítást, amit a Ford a piacvezető Westfalia vállalattal közösen dolgozott ki

**BUDAPEST, Magyarország, 2023. augusztus 24.** – A Ford bemutatja a népszerű Nugget lakóautó vadonatúj változatát, amelyben a tervezők felhasználták a legmodernebb jármű- és beltéri innovációkat, hogy még élvezetesebbé varázsolják a hosszú utazásokat. A Nugget vásárlói most először rendelhetnek járművükhöz alacsony széndioxid-kibocsátású, elektrifikált hajtásláncokat, köztük egy új, rugalmasan működő plug-in hibrid (PHEV) változatot.

A vadonatúj járművet a piacvezető lakóautó-építő cég, a Westfalia mérnökeivel együttműködve fejlesztette ki a Ford, átvéve a korábbi modellekben már nagy sikert aratott ‘többzónás’ lakótér-kialakítást, amely markánsan megkülönbözteti a Nuggetet a vetélytársaktól.

Az új modellgeneráció a Ford vadonatúj platformjára épül, amit a vállalat idén vezetett be a piacvezető Transit és Tourneo Custom családban1, számos más fejlett megoldással (új dizájnelemekkel, konnektivitással és vezetéssegítő technológiákkal) együtt. A lakótér prémium minőségű felületei, még praktikusabb kialakítása és az opcióként rendelhető napelelemes tető révén a kirándulások még élvezetesebbé válnak.

“A Nugget célja mindig is az volt, hogy tulajdonosai új helyeket fedezhessenek fel – és az új modell extra kényelmével, konnektivitásával és PHEV hajtásával ez az élmény még teljesebb lett. Vásárlóink elmondták nekünk, hogy Nuggetjeiket családi autóként is használják, de gyakran viszik magukkal barátaikat és kerékpárjaikat is egy kiruccanásra, mások pedig a nyugdíjas éveiket teszik élvezetesebbé és izgalmasabbá egy ilyen autóval, ezért a legujabb Nuggetet olyanra terveztük, hogy tökéletesen alkalmas legyen minderre,” árulta el Hans Schep, a Ford Pro Európa vezérigazgatója.

Az új generációs Nugget több lépcsőben jelenik majd meg a piacon: az első lépés a billenőtetős, 170 lóerős EcoBlue motoros, nyolcfokozatú automata sebességváltós Nugget Titanium sorozat bevezetése várható, amit itthon szeptember közepétől rendelhetnek meg az érdeklődők, és az első darabok jövő nyár elején érkezhetnek meg a tulajdonosokhoz. A többi modellváltozat – köztük a PHEV hajtású verzió – 12 hónapon belül mutatkozik be Európában.

**A vadonatúj platformmal még élvezetesebb az utazás**

A nagy kirándulások gyakran napokig, kilométerek ezrein át tartanak, ám a piacvezető Transit és Tourneo Custom modellek fejlett technológiáját, vezetési élményét és dizájnját kínáló új generációs Nugget fedélzetén a leghosszabb utakon is teljes kényelemre számíthatunk.

A Ford rengeteg megoldást átvett az új Tourneo Custom utasterének fényűző dizájnjából, és mindezt kimagasló minőségű kézműves kidolgozással és prémium anyagokkal egészítette ki, nagy mértékben fokozva a kabin komfortját.

A Nugget sok vevője számára kulcsfontosságú szempont, hogy az autóban kifejezetten szabadon lehet mozogni. Az új műszerfal-kialakításnak és a sík padlónak köszönhetően könnyű átülni az egyik első ülésről a másikra, és könnyebb lett az átjutás elölről a lakótérbe; a műszerfal többek közt azért is lehetett praktikusabb formájú, mert az utasoldali légzsákot egy innovatív megoldással a tetőbe építették. Az alacsonyabb padló és a beépített oldalsó fellépők miatt könnyebb pakolni, illetve ki- és beszállni, és ugyanezt könnyíti meg az oldalsó tolóajtók és a csomagtérajtó kategóriaelső mérete is.

A Nugget kínálatában most jelenik meg először a Ford Kuga Plug-In Hybridből 3,4 (amely 2021-ben és 2022-ben Európa [legkelendőbb PHEV](https://media.ford.com/content/fordmedia/feu/en/news/2023/04/25/new-ford-kuga-graphite-tech-edition-delivers-exclusive-design-an.html)-modellje volt5) már jól ismert **PHEV hajtás**. A vadonatúj Nuggetben egy 2,5 literes Atkinson-ciklusú benzinmotor, egy 11,8 kWh teljesítményű akkumulátor, valamint egy elektromotor működik, és a tisztán elektromos hajtásra is alkalmas hajtáslánc kombinált teljesítménye 232 lóerő.

A komfortosabb rugózásról és a stabilabb irányíthatóságról a vadonatúj futómű (független hátsó felfüggesztéssel) gondoskodik, és összkerékhajtású változat is készül azok számára, akik nyaralásuk közben szabadtéri sportokat űznek, vagy egyszerűen csak szeretnének magabiztosan kihajtani a fesztiválok parkolóiból.

A stílusos cockpit közpoti eleme a teljesen digitális műszeregység és a nagyméretű, **13 colos érintőképernyő**; az úticél megtalálását, az utasok folyamatos szórakoztatását és a külvilággal való kapcsolattartást a Ford legújabb SYNC 4 szoftvere biztosítja6. A rendszer hálózatba kapcsolt navigációja, audio- és kommunikációs funkciói az érintőképernyőről vagy természetes hangutasításokkal kezelhetők, és az alapfelszereltség része a vezeték nélküli Android Auto és Apple Carplay telefonintegráció is7.

A tervezők különös figyelmet fordítottak a Nugget biztonságos és könnyű vezethetőségére, hogy a járművel azok is egyszerűen boldoguljanak, akik kisebb autókhoz szoktak. A személyautós vezetési pozíció és az új **nyolcfokozatú automata sebességváltó** mellett a Nugget olyan vezetősegítő technológiákat 8 kínál, mint a Sávközép funkcióval kiegészített Intelligens Adaptív Sebességtartó Automatika, amely mérsékli a vezető kifáradását a hosszú autópálya-menetekben és az araszoló városi forgalomban, illetve a Tolatási Fékasszisztens, az Aktív Parkolóasszisztens, vagy éppen a szűk helyeken is könnyű manőverezést biztosító 360 fokos kamerarendszer.

**Egyedülálló lakóautó-koncepció**

A Ford és a Westfalia még tovább fokozták az új modell luxusát és ergonómiáját, teljes egészében újratervezve a lakóteret a népszerű ‘többzónás’ kialakítás jegyében. Ez az egyedülálló koncepció lehetővé teszi, hogy a lakók még akkor is egymás zavarása nélkül mozoghatnak, főzhetnek vagy ki- és beszállhatnak, ha két franciaágy is ki van nyitva a kabinban.

Az üldögélésre szolgáló terület utazás közben is biztonságos és kényelmes, a leparkolt járműben pedig étkezővé vagy fekvőhellyé alakítható. Az optimalizált tárolóhelyek és a kiváló minőségű anyagok mellett a Ford egy sor újdonságot is bevezetett a modellben:

* **Fűthető és forgatható kapitányülések** a vezető és az első utas számára
* **Különleges, fűthető háromszemélyes üléssor hátul,** így összesen öten utazhatnak teljes kényelemben
* Új hangszórók, valamint USB-C portok a hátsó üléssorban (alapáron)

A **konyha új kialakításának** köszönhetően élvezetesebbé válik a főzés. A praktikus fiókos hűtőszekrényben könnyű hozzáférni az élelmiszerekhez, és a fiókokban állítva is elférnek a palackok. A kombinált főzőlap-mosogató egység – amelyhez alapáron jár a forróvíz-ellátás – **20 százalékkal nagyobb** konyhai munkafelületet biztosít. A csillapítottan záródó rekeszek és a nyomásra kiemelkedő kezelőszervek megóvják a gyerekek ujjait, ráadásul kevésbé zörögnek utazás közben.

A vadonatúj Nugget belső kialakítása nagy mértékben továbbfejlődött az előző modellhez képest: a felhajtható matracok nagyobb fejteret biztosítanak a konyhában, miközben a felső ágy továbbra is a helyén maradhat, **a sínekre szerelt, új kezelőszervekkel felszerelt hátsó üléssor** pedig egy kézzel ággyá alakítható. A **hátul kialakított hideg-melegvizes zuhanykiállás** alapáras, a csomagtérajtóhoz csatlakozó sátor opcióként rendelhető. A kényelmesebb kempingezésről további vadonatúj megoldások is gondoskodnak:

* Billenőtető **új, önmagát behajtogató textilfelülettel**, ami megkönnyíti a tető zárását
* Új **beépített tárolóhelyek** az alapáras kültéri asztal és székek elpakolására
* Praktikus, még jobban takaró és könnyebben kezelhető **sötétítő rolók** a függönyök helyett

A modernebb kempingfelszerelés mellett a Nugget high-tech megoldásokat is kínál, amelyek menet közben fejlett konnektivitást, parkoláskor pedig kiváló komfortot biztosítanak. A vezeték nélküli töltő és az alapáras **5G modem** segítségével mindenki kedve szerint szórakozhat vagy kommunikálhat, és sosem kell attól tartani, hogy túl nagy lesz az adatforgalma, vagy hogy lemerül a telefon akkumulátora. Az opcionális **napelemes tető** rásegít a lakóautó energiaellátására és tölti a kiegészítő akkumulátort, ideális időjárás mellett pedig több áramot termel, mint amennyit a lakótér berendezései fogyasztanak.

A lakótérben egy külön **7 colos érintőképernyőn** ellenőrizhető és kezelhető az új Nugget fűtése, vízkészlete, akkumulátor-töltöttsége és világítása. Az új funkciók közt szerepel:

* Az új, kifinomult LED lakótér-világítás, amely a színárnyalatok változtatásával kellemes **hangulatvilágítássá** is alakítható
* A **dőlésmérő funkció,** amivel az egyenetlen felületeken is vízszintbe állítható a jármű
* Egy Bluetooth-kapcsolatú app, amelynek segítségével az okostelefon **távkapcsolóvá** alakítható a kabin funkcióinak kezeléséhez

# # #

1 Ausztria, Belgium, Nagy-Britannia, Csehország, Dánia, Finnország, Franciaország, Németország, Görögország, Magyarország, Írország, Olaszország, Hollandia, Norvégia, Lengyelország, Portugália, Spanyolország, Románia, Svédország, Svájc és Törökország

2 A hivatalos, homologizált hatótávolság adatait az értékesítés megkezdéséhez közelebbi időpontban teszi közzé a Ford a WLTP vezetési ciklus szerinti számítások alapján. A hatótávolság értéke (WLTP-alapú célérték) teljesen feltöltött akkumulátorra értendő, az aktuális szériától és akkumulátor-konfigurációtól függően. A tényleges hatótávolságot olyan tényezők is befolyásolhatják, mint a külső körülmények, a vezetési stílus, az út jellege, a jármű állapota, a lítiumion akkumulátor kora és állapota.

3 A hivatalos, homologizált üzemanyag/energiafogyasztási, CO₂-kibocsátási és az elektromos üzemmódban megtehető hatótávolság WLTP mérés szerinti adatait az Európai Unió 715/2007/EC számú szabványa által előírt technikai kívánalmak és műszaki adatok alapján, illetve a legfrissebb 2017/1151 EU direktíva alapján regisztrálták. Az alkalmazott, szabványos tesztelési eljárások lehetővé teszik a különböző járműfajták és gyártmányok összehasonlítását.

4 A Ford Kuga Plug-in Hybrid homologizált CO₂-kibocsátása 21-30 g/km (WLTP), homologizált üzemanyag-fogyasztása 0,9-1,3 l/100 km (WLTP), elektromos hatótávolsága pedig 57-67 km (WLTP). A CO₂-kibocsátás és az üzemanyag-fogyasztás határértékei az egyes piacokon forgalmazott modellvariánsok szerint változhatnak.

5 A JATO Dynamics és az IHS Markit által szolgáltatott adatok alapján.

6 Ne vezessen zavaró körülmények hatása alatt. Ha lehetséges, használja a rendszerek hangvezérlését. Bizonyos funkciók zárolva lehetnek, amíg az autó sebességváltója menetfokozatba van kapcsolva. Nem minden funkció kompatibilis az összes telefonkészülékkel.

7 Aktív adatcsomaggal és kompatibilis szoftverrel rendelkező telefon szükséges. Használat közben a SYNC 4 nem vezérli a harmadik féltől származó termékeket. A harmadik felek kizárólagos felelősséggel tartoznak termékeik működéséért

8 A vezetéssegítő technológiák kiegészítő feladatot látnak el, és nem helyettesítik a vezető figyelmét, döntését és irányítását. A részletekről és a rendszerek korlátairól a Felhasználó Kézikönyv ad további tájékoztatást.

9 A Qi vezeték nélküli töltés nem feltételnül kompatibilis minden mobiltelefonnal.

10 A FordPass Connect, a FordPass okostelefonos alkalmazás és a kiegészítő csatlakoztatott szolgáltatások szükségesek a távolról vezérelhető szolgáltatásokhoz (lásd: FordPass Felhasználási Feltételek). A csatlakoztatott szolgáltatások és funkciók működése a kompatibilis hálózat rendelkezésre állásától függ. A technológia, a mobilhálózatok és a járművek fejlődése korlátozhatja a csatlakoztatott szolgáltatások és funkciók működését. A csatlakoztatott szolgáltatás nem tartalmazza a WiFi-hotspotot.

***A Ford Motor Company***

*A Ford Motor Company (NYSE: F) globális vállalat, amelynek központja a Michigan állambeli Dearborn. A vállalat elkötelezetten dolgozik egy jobb világ megteremtésén, ahol minden ember szabadon mozoghat, és megvalósíthatja álmait. A vállalat Ford+ terve a növekedés és az értékteremtés érdekében hatásosan ötvözi a Ford már meglévő erősségeit, új képességeit és az ügyfelekkel fenntartott állandó kapcsolatot, hogy még teljesebb élményeket nyújthasson vásárlóinak, elmélyítve márkahűségüket. A Ford innovatív és vonzó Ford pickupokat, városi terepjárókat (SUV), haszonjárműveket és személyautókat, illetve Lincoln márkájú luxusautókat fejleszt és gyárt, valamint hálózatba kapcsolt szolgáltatásokat biztosít. A vállalat mindezt három, vásárlóközpontú üzletágon keresztül biztosítja: az egyik az ikonikus belsőégésű motoros és hibrid hajtású járműveket tervező Ford Blue, a másik a forradalmian újszerű, és szoftveres megoldásaikkal kivételes digitális élményeket biztosító EV-ket tervező Ford Model e, a harmadik pedig a Ford Pro, amely segít a céges vásárlóknak, hogy az igényeikre szabott járművek és szolgáltatások segítségével átfomálják és fellendítsék vállalkozásukat. Mindemellett a Ford mobilitási megoldásokat kínál a Ford Next révén, illetve pénzügyi szolgáltatásokat is nyújt a Ford Motor Credit Company révén. A Ford mintegy 177.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Credit vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*Globális amerikai márkaként a* ***Ford*** *már több mint 100 éve az európai gazdaság és társadalom aktív szereplője; a vállalat elkötelezett a mozgás szabadsága iránt, ugyanilyen fontossággal kezelve a bolygóról és egymásról való gondoskodást is. A vállalat Model e, Ford Pro és Ford Blue üzletágainak működésével összehangolt Ford+ terv felgyorsítja a Ford európai átalakítását, hogy 2035-re megvalósulhasson a tisztán elektromos alapú, széndioxid-semleges jövő. A vállalat ezt új, előremutató elektromos járművekkel alapozza meg, amelyeket az európai autósok igényeit szem előtt tartva terveztek meg és innovatív szolgáltatásokkal támogatnak, elősegítve az emberek egymás közti kapcsolattartását, a közösségek fejlődését és a vállalkozások gyarapodását. A Ford 50 önálló európai piacon forgalmazza és szervizeli járműveit; ez a tevékenység magában foglalja a Ford Motor Credit Company, a Ford Ügyfélszolgálat és 14 gyártóüzem (nyolc saját tulajdonú vállalat és hat nem összevont közös vállalkozás) működését, négy központtal: a németországi Kölnben, a spanyolországi Valenciában, valamint vegyesvállalatainknál a romániai Krajovában és a törökországi Kocaeliben. Saját tulajdonú és összevont vegyesvállalataiban a Ford mintegy 34.000 embert, illetve a nem összevont közös vállalkozásokkal együtt mintegy 56.000 embert foglalkoztat Európában. Amennyiben több információra van szüksége a Fordról, termékeiről vagy a Ford Credit vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

|  |  |  |
| --- | --- | --- |
| **Sajtókapcsolat:** | Györke Orsolya |   |
|  | **Ford Közép- és Kelet-****Európai Értékesítő Kft.**2000 Szentendre Galamb J. 3. |  |
|  | Tel: +36 26 802802 |  |